Zondo: Valke ondersoek klag oor belangrike getuie | Netwerk24
Deur Sarel Van Der Walt 19 Januarie 2021 13:39
Die Valke het Dinsdagmiddag bevestig dié eenheid ondersoek 'n klag van 'n oortreding van die Kommissiewet teen " 'n belangrike getuie voor die Zondo-kommissie".
Lt.kol. Philane Nkwalase, Valke-woordvoerder, wou nie sê teen wie die saak ondersoek word nie, maar dit is bekend dat oudpres. Jacob Zuma tot groot ontsteltenis van adjunkhoofregter Raymond Zondo, voorsitter van die Zondo-kommissie, verlede jaar sonder toestemming 'n sitting van die kommissie verlaat het.
'n Klag is deur die kommissie by die Hillbrow-polisiekantoor in Johannesburg ingedien en die saak is na die Valke verwys vir verdere ondersoek, sê Nkwalase.
Hy sê die "persoon van belang" is nog nie aangekla nie en het ook nog nie in die hof verskyn nie.
"Uit beginsel en uit respek vir die oppergesag van die reg kan ons nie enige verdere kommentaar lewer nie. Ons wil ook nie die naam noem van die persoon wat ondersoek word nie."